Document ID: 31999R1420

Ir-Regolament tal-Kunsill (KE) Nru 1420/1999
tad-29 ta' April 1999
li jistabbilixxi regoli u proċeduri komuni li għandhom japplikaw għat-trasport ta' ċerti tipi ta' skart lejn ċertu pajjiżi mhux ta' l-OECD
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikulari l-Artikoli 113 u 130s(1) tiegħu,
Wara li kkunsidra l-proposta mill-Kummissjon [1],
Wara li kkunsidra l-opinjoni tal-Kumitat Ekonomiku u Soċjali [2],
Jagixxi skond il-proċedura stipulata fl-Artikolu 189c tat-Trattat [3],
(1) Billi l-Artikolu 1(3)(a) tar-Regolament tal-Kunsill (KEE) Nru 259/93 tal-1 ta' Frar 1993 dwar is-superviżjoni u l-kontroll ta' vjaġġi bil-baħar ta' skart fi, għal u mill-Komunità Ewropea [4] jeskludi mill-iskop tal-applikazzjoni ta' dak ir-Regolament it-trasport tal-iskart destinati għall-irkupru biss u elenkati fl-Anness II tiegħu, ħlief kif provdut, inter alia, fl-Artikolu 17(1), (2) u (3);
(2) Billi, skond l-Artikolu 17(1) tar-Regolament (KEE) Nru 259/93, il-Kummissjoni nnotifikat lil kull pajjiż li d-Deċiżjoni tal-Kunsill tal-OECD tat-30 ta' Marzu 1992 dwar il-kontroll ta' movimenti li jaqsmu l-fruntieri ta' l-iskart destinati għall-operazzjon ta' rkupru ma japplikax il-lista ta' l-iskart stipulati fl-Anness II tal-imsemmi Regolament u talbet il-konferma illi tali skart ma huwiex soġġett għall-kontroll fil-pajjiż tad-destinazzjoni, jew talbet illi tali pajjiżi jindikaw jekk tali skart għandux ikun soġġett għall-proċeduri tal-kontroll li japplikaw lill-iskart elenkat fl-Anness III jew IV tal-imsemmi Regolament jew lill-proċedura stipulata fl-Artikolu 15 tiegħu;
(3) Billi ċerti pajjiżi indikaw illi t-tali skart għandu jkun soġġett għall-wieħed jew għall-ieħor ta' dawk il-proċeduri ta' kontroll u l-Kummissjoni fl-20 ta' Lulju 1994, skond id-dispożizzjonijiet tal-Artikolu 17(3) tal-imsemmi Regolament adottat id-Deċiżjoni 94/575/KE [5] biex tistabilixxi l-proċeduri ta' kontroll xieraq;
(4) Billi t-tieni subparagrafu tal-Artikolu 17(1) tar-Regolament (KEE) Nru 259/93 jipprovdi illi jekk tali konferma ma tasalx, il-Kummissjoni għandha tagħmel il-proposti xierqa lill-Kunsill; billi huwa għalhekk neċessarju li jiġi stabbilit, fuq bażi ta'Komunità, sistema biex tirregola n-negozju f'tali skart mill-Komunità billi jiġu stabbiliti r-regoli komuni xierqa u l-proċeduri relatati ma' l-esportazzjoni ta' dawn;
(5) Billi, fil-każ ta' pajjiżi li rrispondew illi ma jixtiequx jirċievu ftit jew kull tip ta' skart elenkat fl-Anness II tal-imsemmi Regolament, ir-rieda tagħhom trid tkun rispettata u għalhekk dawk it-tipi ta' skart ma jistgħux ikunu esportati lil dawk il-pajjiżi;
(6) Billi, fil-każ ta' pajjiżi li ma rrispondewx, is-silenzju tagħhom ma jistax jiġi interpretat illi jimplika l-kunsens u għalhekk ikun xieraq li tiġi adottata struttura simili regolatorja sabiex tippermetti lil tali pajjiżi biex jevalwaw tali trasport fuq bażi ta' każ b'każ;
(7) Billi, fil-każ ta' pajjiżi li rrispondew illi ma jixtiequx jirċievu ftit jew kull tip ta' skart elenkati fl-Anness II jew li ma rrispondew, teżisti l-possibiltà illi jbiddlu l-pożizzjoni tagħhom, jew li jirrispondu fil-futur, u mekaniżmu jrid, għalhekk, jeżisti fi ħdan proċedura ta' komitoloġija, biex jitbiddel dan ir-Regolament;
(8) Billi l-Kummissjoni, kemm jista' jkun possibbli u l-iktar tard qabel l-1 ta' Lulju 1998, se tirrevedi u temenda l-Anness V tar-REGOLAMENT (KEE) Nru 259/93 fejn tieħu f'kunsiderazzjoni sħiħa dan l-iskart li jinsab fil-lista ta' l-iskart adottata skond l-Artikolu 1(4) tad-Direttiva tal-Kunsill 91/689/KEE tat-12 ta' Diċembru 1991 dwar l-iskart perikoluż [6], u kull lista ta' iskart deskritta bħala perikolużi għall-għan tal-Konvenzjoni ta' Basel, u tadatta r-Regolament (KEE) Nru 259/93 għalhekk;
(9) Billi l-Kummissjoni għandha tipprovdi informazzjoni lil pajjiżi koperti minn dan ir-Regolament dwar it-tibdiliet lill-Annessi A u B fuq bażi regolari;
(10) Billi dwar it-trasport lejn il-pajjiżi tal-ACP, l-Artikolu 39 tar-Raba' Konvenzjoni tal-ACP-EC jipprojbixxi l-esportazzjonijiet ta' l-iskart kollu elenkat fl-Annessi I u II tal-Konvenzjoni ta' Basel; billi, madankollu, ċertu oġġetti ta' tali skart jistgħu jinsabu fl-Anness II tar-Regolament (KEE) Nru 259/93; billi, f'dawn iċ-ċirkostanzi u sabiex ikunu rispettati l-obbligi internazzjonali tal-Komunità t-trasport ta' tali oġġetti lejn pajjiżi tal-ACP għandhom ikunu projbiti;
(11) Billi jrid ikun iċċarat illi tali oġġetti huma esklużi mill-iskop ta' dan ir-Regolament;
(12) Billi l-arranġamenti koperti minn dan ir-Regolament għandhom ikunu soġġetti għal reviżjoni perjodika mill-Kummissjoni,
ADOTTA DAN IR-REGOLAMENT:
Artikolu 1
L-esportazzjoni ta' l-iskart elenkat fl-Anness II tar-Regolament (KEE) Nru 259/93 u msemmi fl-Anness A ta' dan ir-Regolament lejn pajjiżi elenkati fl-imsemmi l-Anness A għandha tkun projbita.
Artikolu 2
Il-proċedura ta' kontroll stipulata fl-Artikolu 15 tar-Regolament (KEE) Nru 259/93 għandha tapplika lill-esportazzjonijiet lejn il-pajjiżi elenkati fl-Anness B ta' dan ir-Regolament dwar dawk il-kategoriji ta' skart destinati għall-irkupru biss u elenkati fl-Anness II tar-Regolament (KEE) Nru 259/93.
Artikolu 3
1. Fuq talba tal-pajjiż ta' destinazzjoni l-proċedura ta' kontroll applikabbli lil dak il-pajjiż skond dan ir-Regolament għandha tkun emendata skond dan l-Artikolu.
2. Il-Kummissjoni għandha tiddetermina, skond il-proċedura stipuilata fl-Artikolu 18 tad-Direttiva tal-Kunsill 75/442/KEE tal-15 ta' Lulju 1975 dwar l-iskart [7], u b'kooperazzjoni mal-pajjiż konċernat, liema mill-proċeduri ta' kontroll għandhom japplikaw, jiġifieri:
(i) il-proċedura applikabbli lill-iskart elenkata fl-Anness III jew l-Anness IV tar-Regolament (KEE) Nru 259/93, jew
(ii) il-proċedura stipulata fl-Artikolu 15 tar-Regolament (KEE) Nru 259/93, jew
(iii) ebda waħda mill-proċeduri msemmijin fil-paragrafi (i) u (ii) ta' hawn fuq.
3. Il-Kummissjoni għandha tinforma lill-Istati Membri bit-tibdil fil-pożizzjoni ta' pajjiż tad-destinazzjoni fi żmien 21 ġurnata minn meta tirċievi t-talba minn dak il-pajjiż u għandha tissottometti d-determinazzjoni proposta tagħha lill Kumitat stabbilit skond l-imsemmi l-Artikolu 18 tad-Direttiva 75/442/KEE kemm jista' jkun malajr fi żmien tliet xhur minn meta tiġi riċevurta t-talba.
4. Barra minn dan, fejn hemm xi tibdil fiċ-ċirkustanzi eċċezzjonali, per eżempju, gwerra, disastru naturali jew embargo tan-negozju deċiż mill-Istati Uniti, li jkun jaffetwa l-proċedura ta' kontroll applikabbli skond dan ir-Regolament, din il-proċedura ta' kontroll tista' tkun emendata. Il-Kummissjoni tista' tistabilixxi, wara konsultazzjoni mal-pajjiż tad-destinazzjoni, kif xieraq, u skond il-proċedura stipulata fl-Artikolu 18 tad-Direttiva 75/442/KEE, liema minn dawn il-proċeduri riferiti fil-paragrafu 2 ta' dan l-Artikolu għandhom japplikaw.
5. Il-Kummissjoni għandha, skond il-proċedura stipulata fl-Artikolu 18 tad-Direttiva 75/442/KEE, tirrevedi regolarment l-Annessi A u B ta' dan ir-Regolament, sabiex iġġibhom f'linja waħda ma' l-emendi li saru fl-Anness tar-Regolament (KEE) Nru 259/93.
Artikolu 4
Il-proċeduri ta' kontroll stabbiliti b'dan ir-Regolament għandhom ikunu soġġetti għal reviżjoni perjodika mill-Kummissjoni u għall-ewwel darba mhux iktar tard minn disgħa xhur wara l-pubblikazzjoni tagħha fil-Ġurnal Uffiċjali, tieħu akkont ta' l-esperjenza miġjuba. Jekk ir-riżultati tar-reviżjoni jwasslu għall-konklużjoni illi jkun xieraq, il-Kummissjoni tista', mingħajr preġudizzju għad-dispożizzjonijiet tal-Artikolu 3, tagħmel proposti ġodda lill-Kunsill.
Artikolu 5
Il-Kummissjoni, skond il-proċedura stipulata fl-Artikolu 18 tad-Direttiva 75/442/KEE, għandha, malajr kemm jista' jkun, tirrevedi u temenda dan ir-Regolament, sabiex iġġibu f'linja waħda mar-Regolament (KEE) Nru 259/93.
Artikolu 6
Dan ir-Regolament għandu jibda' jseħħ fid-90 ġurnata wara dik tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha.
Magħmul fil-Lussemburgu, fid-29 ta' April 1999.

Labels: 3
5
20